
Alkusanat

Kotiin pitäisi olla paikka, jonne on mukava tulla, mutta usein se tuntuu vain yhdeltä stressitekijältä lisää. Jos sinusta tuntuu tältä, et todellakaan ole yksin ja siihen on olemassa selkeä syy.

Kutsun tätä ajatusta stressivapaaksi kodiksi. Kyse ei ole siitä, miltä koti näyttää, vaan siitä, miltä koti tuntuu. Tavoitteena on luoda paikka, jossa mielesi saa levätä ja koko keho palautua arjen kiireestä. Oma matkani tähän aiheeseen alkoi vuonna 2018, kun huomasin ajaneeni itseni aivan loppuun. Työpäivät olivat liian pitkiä, unet jäivät neljään tuntiin ja olin jatkuvasti väsynyt. Luovuuteni oli täysin kadoksissa. Tajusin, että jotain oli pakko muuttaa. Aloin tutkia, miten ympäristö vaikuttaa meihin. Löysin paljon tietoa siitä, miten valtava merkitys kodin pienillä yksityiskohdilla on aivoillemme ja stressitasoillemme.

Kun arki on kuluttavaa ja väsymys ottaa vallan, etsimme apua usein itsestämme tai kaupan hyllyiltä. Ostamme purkillisen uusia vitamiineja, tilaamme tehokkaamman kalenterin ajanhallintaan, aloitamme joogan tai hankimme uuden, kalliin ergonomisen tyynyn. Teemme kaikkemme voidaksemme paremmin. Samaan aikaan emme tule ajatelleeksi, että ympärillämme oleva koti saattaa jatkuvasti kumota nämä hyvät teot. Iltaisin saatat keittää kupillisen rauhoittavaa kamomillateetä ja tehdä rentoutusharjoituksen. Mutta jos makuuhuoneessa hohtaa vielä iltayhdeksältä kirkas, sinertävä puhelin tai tv:n näyttö tai jos valaistus on muuten liian tehokas, aivosi luulevat olevansa keskellä kirkasta päivää. Tämä valo estää luonnollisen unihormonin erittymisen. Seurauksena on se, että uni ei tule, tai sen laatu kärsii, teitpä kuinka monta rentoutusharjoitusta tahansa. Jos taas keittiösi on pinnoiltaan kova ja tyhjä, jokainen astioiden kolahdus ja puheenpätkä kaikuu seinistä kylmästi ja terävästi. Korvasi ja aivosi tulkitsevat tämän jatkuvan kaiun vaaraksi. Sen seurauksena kehosi menee puolustustilaan ja verenpaineesi saattaa nousta aivan huomaamatta vaikka istuisit rauhassa syömässä salaattiasi. Kun näitä pieniä, häiritseviä tekijöitä on kodissa paljon keho ei pääse koskaan täysin rentoutumaan. Silloin koti ei olekaan se turvapaikka, jossa akut ladataan, vaan paikka, joka salaa imee sinusta viimeisetkin mehut.

Hyvä uutinen on, että asia on myös toisinpäin. Kun teet kodissasi oikeita, aisteja rauhoittavia valintoja, koti alkaa tukea jaksamistasi.

Olen suunnitellut urani aikana paljon julkisia tiloja. Kaupallisessa maailmassa on tiedetty jo pitkään, miten valtava voima ihmisen aisteilla on. Kaupat ja ostoskeskukset suunnitellaan nimittäin herättämään meissä tunteita heti ensisekunnista alkaen koska me ihmiset teemme päätöksiä pitkälti tunteella. Tästä on helppo huomata käytännön esimerkkejä. Ruokakaupan hedelmäosastolla käytetään erityistä valoa, joka saa mansikat näyttämään uskomattoman punaisilta, tuoreilta ja mehukkailta. Väärässä valossa ne näyttäisivät harmahtavilta, eivätkä ne herättäisi meissä minkäänlaista mielihyvää tai ostohalua. Äänet ja tuoksut kuluvat myös vaikutuskeinoihin. Taustamusiikin rytmi saa meidät joko liikkumaan hitaammin ja viihtymään pidempään, ja jostain leijaileva tuoreen kahvin tai pullan tuoksu herättää nälän aivan huomaamatta. Kaikki tämä on tarkkaan mietittyä, jotta me viihtyisimme ja tekisimme ostoksia. Jos kaupat ja yritykset käyttävät näin paljon vaivaa vaikuttaakseen aisteihimme, miksi ihmeessä emme tekisi samoin kotona?

Koti on kuitenkin se paikka, jossa vietämme eniten aikaamme. Se on paikka, jossa meidän pitäisi voida kaikkein parhaiten ja jossa tarvitsemme rauhaa enemmän kuin missään muualla.

Tämän kirjan avulla opit muokkaamaan kodistasi paikan, joka hoitaa ja rauhoittaa hermostoasi aivan itsestään, taustalla. Parasta on se, että kun koti on kunnossa, sinun ei tarvitse kotona ollessasi erikseen suorittaa rentoutumista tai pakottaa itseäsi rauhoittumaan, sillä ympäristö tekee sen sinun puolestasi. Kodin ei kuulu olla vain kaunis tai näyttelytila, jota täytyy varoa ja puunata. Sen kuuluu olla sinun oma, turvallinen pesäsi, joka ottaa sinut hellästi vastaan ja antaa sinun olla juuri sellainen kuin olet.

Johdanto

Stressi, aivot ja koti

Kun puhutaan sanasta esteettömyys, useimmille tulee mieleen fyysiset ratkaisut kuten pyörätuoliluiskat, leveät oviaukot ja kylpyhuoneen tukikahvat. Mutta kodissa esteettömyys on paljon muutakin. Kyse on siitä, kuinka helpoksi ja sujuvaksi arki on sinulle siellä tehty. Tökkiikö jokin asia tai toiminnallisuus jatkuvasti? Joudutko siirtämään kolme asiaa tieltä löytääksesi yhden, tai herääkö kiukku joka kerta, kun yrität laittaa ruokaa epäkäytännöllisessä keittiössä?

Tällainen arjen takkuilu iskee suoraan aisteihimme. Kun keittiö ei toimi, me emme vain ärsyynny mielessämme. Me näemme pöydillä lojuvat tavarakasat, kuulemme kaapeista putoilevien rasioiden kolinan ja tunnemme ahtauden kehossamme. Tilanne tuntuu kehossa konkreettisesti fyysisenä stressinä. Kun poistamme kodista arjen toiminnalliset esteet, rauhoitamme samalla aistimme.

Aivosi tekevät skannaustyötä koko ajan, aivan huomaamattasi. Ne tarkkailevat kotiasi jatkuvasti ja kysyvät: Onko täällä turvallista, vai onko täällä jokin uhka? Jokainen pienikin ärsyke tulkitaan aivoissa pieneksi hälytysmerkiksi. Kun näitä merkkejä on ympärilläsi liikaa, kehosi sisäinen stressijärjestelmä pamahtaa päälle silmänräpäyksessä.

Tämä kaikki ei ole vain hienoa puhetta tai sisustusfilosofiaa, vaan puhtaasti mitattavaa faktaa. Nykyään tutkijat pystyvät seuraamaan erilaisten mittalaitteiden avulla lähes reaaliajassa, miten kehomme ja aivomme reagoivat ympäröivään tilaan. Erilaisilla aivokuvauksilla ja aivosähkökäyriä mittaavilla laitteilla nähdään tarkalleen, mitkä alueet aivoissa aktivoituvat, kun ihminen katsoo sotkuista ja levotonta huonetta siistin sijaan. Tutkijat mittaavat myös sykevälivaihtelua. Ja syljestä voidaan mitata stressihormonia, joka paljastaa heti, kuinka voimakkaasti jokin laukaisee kehossasi fyysisen stressireaktion.

Tutkimuksissa on myös huomattu, että luonnonmukaisten asioiden tuominen sisustukseen käynnistää palautumisen uskomattoman nopeasti. Jo muutaman minuutin oleskelu tällaisessa tilassa laskee sykettä, lievittää ahdistusta ja kääntää kehon stressitilasta lepotilaan.

Monen mielessä siintää pelko, että jos kodista tekee aistiystävällisen, tuleeko siitä tylsä, kolkko tai sairaalamainen? Ei tietenkään. Aistiystävällisyys ei tarkoita sitä, että kauneudesta pitäisi luopua. Päinvastoin se tarkoittaa, että koti suunnitellaan laadukkaasti ja ennen kaikkea ihmistä varten.

Kehollamme ja aivoillamme on hieno ominaisuus ja ne yrittävät koko ajan ennustaa tulevaa ja pitää meidät juuri sopivassa vireystilassa. Kun koti ja elinympäristö tukevat tätä sisäistä säätelyä, hermostomme pääsee rauhoittumaan. Koti on paikka, jossa vietämme 60–90 % ajastamme. Juuri tämän vuoksi pienilläkin asioilla kodissa on suuri merkitys.




Mitä stressi on ja miten se vaikuttaa meihin

Stressi on pohjimmiltaan aivojen ja kehon oma hälytysjärjestelmä, jonka tehtävänä on suojella meitä ja auttaa meitä sopeutumaan vaikeisiin tilanteisiin mahdollisimman nopeasti. Kun huomaat vaaran, hermostosi ja hormonisi käynnistävät salamannopean ketjureaktion. Tämä reaktio antaa sinulle hetkellisesti lisää voimaa, kykyä keskittyä ja rohkeutta toimia. Tällainen yksittäinen stressipiikki on elimistölle täysin normaali ja jopa hyödyllinen asia, sillä se auttaa meitä suoriutumaan vaikeasta tilanteesta. Ongelma syntyykin vasta silloin, jos tuo sisäinen hälytyskello ei koskaan sammu.

Pitkään jatkunut stressi on kuin hiljainen sabotoija, joka alkaa nakertaa jaksamista monesta suunnasta. Se pitää kehon stressihormonit jatkuvasti liian korkealla, mikä heikentää unta ja nakertaa vastustuskykyä. Samalla se pitää kehon sisäisen kaasupolkimen jatkuvasti pohjassa, mikä rasittaa sydäntä ja alkaa lopulta muuttaa aivojemme toimintaa. Stressi heikentää huomaamatta muistia, kykyä suunnitella asioita ja hallita omia tunteita eli juuri niitä taitoja, joita tarvitsisimme stressaavan elämäntilanteen ratkomiseen.

Me ajattelemme usein, että stressi on jotain, joka tapahtuu vain meidän oman päämme sisällä, kuten ajatuksissa, huolissa ja tekemättömien töiden listoissa. Siksi yritämme itsepäisesti ratkaista sitäkin pään sisäisesti, vaikkapa pakottamalla itsemme rauhoittumaan tai yrittämällä meditoida. Kehomme käy kuitenkin jatkuvaa, katkeamatonta keskustelua sen ympäristön kanssa, jossa olemme. Aivomme lukevat ympäristöä joka ikinen sekunti ja muuttavat kehon tilaa sen mukaan, mitä ne ympärillään näkevät, kuulevat ja tuntevat.

Kuvittele mielessäsi tilanne, jossa astut sisään hämärään, hiljaiseen kirkkoon tai rauhalliseen joogastudioon. Tunnet todennäköisesti melkein välittömästi, kuinka hartiat laskeutuvat ja tunnet rauhoittuvasi. Kukaan ei pyytänyt sinua rentoutumaan, mutta kehosi teki sen silti. Kuvittele nyt mielessäsi astuvasi sisään vilkkaaseen, kirkkaasti valaistuun halpahalliin, jossa ostoskärryt kolisevat, mainokset vilkkuvat ja taustalla soi tasainen kylmälaitteiden humina. Kehosi virittyy sekunneissa valppaaksi ja jännittyneeksi, vaikka tiedät, että siellä ei ole mitään vaarallista.

Tämä sama ilmiö tapahtuu kodissamme joka päivä, mutta paljon huomaamattomammin. Jos kotona vastassa on jatkuva visuaalinen häly, silmämme lähettävät aivoille viestiä siitä, että työt ovat kesken. Aivot tulkitsevat tämän vaatimuksena toimia, jolloin keho pysyy lievässä hälytystilassa jatkuvasti. Jos kodin äänimaailma on kova ja siellä kaikuu, aivot joutuvat tekemään ylimääräistä työtä suodattaakseen ärsykkeitä ja se kuluttaa ihan valtavasti energiaa. Kun ymmärrämme, miten voimakkaasti ympäristö meitä ohjaa, voimme kääntää tämän mekanismin voimavaraksemme. Kun muutamme niitä viestejä, joita koti aisteillemme syöttää, aivojen sisäinen hälytysjärjestelmä alkaa sammua aivan itsestään. Ja juuri tästä aistiystävällisessä ja stressivapaassa kodissa on kyse.




Koti – turvapaikka vai stressitekijä?

Miltä kodin luoma mikrostressi näyttää käytännössä? Otetaan esimerkiksi Antti.

Kun Antti lukitsee pyöränsä ja avaa kotiovensa, ilta tuntuu hetken lupaavalta. Työpäivän sähköpostit ovat jääneet taakse ja keittiöstä leijailee mukava kahvin tuoksu. Mutta astuessaan olohuoneeseen tunnelma muuttuu. Sohvalle on unohtunut eilinen pyykkikasa, kahvikupit ja paperit vievät pöytätilan, ja työpäivästä muistuttaa läppäri, jonka kansi on unohtunut auki. Sen näyttö välähtää kirkkaana aina, kun uusi työsähköposti kilahtaa koneelle.

Keskellä kattoa hohtaa kylmän valkoinen LED plafondi, joka valaisee huoneen kuin avotoimiston. Antti hengähtää syvään ja aikoo vain nopeasti laittaa pyykit kaappiin, mutta läppäristä pompahtaa uusi muistutus ja käsi tarttuu automaattisesti hiireen.

Puolituntia myöhemmin kello on jo yli kymmenen. Pyykit odottavat edelleen, ja kattovalon kirkkaus pitää huolen siitä, että silmien takana ei tunnu vielä yhtään uniselta. Kun läppäri viimein sulkeutuu, Antti rojahtaa sohvalle ja avaa puhelimen vielä viideksi minuutiksi. Sinertävä näyttö ja vilkkuvat päivitykset syöttävät jatkuvaa vireystilaa aivoille, ja sormi vierittää ruutua eteenpäin miltei itsestään.

Kun hän lopulta vilkaisee kelloa, ilta on kääntynyt lähelle puolta yötä. Nukahtaminen vie aikansa ja uni jää pinnalliseksi. Aamulla herätyskello soi, mutta keho tuntuu raskaalta ja mieli piikikkäältä.

Tällaisen kierteen juurisyy on usein monen pienen tekijän summa. Visuaalinen sekasorto lähettää aivoille jatkuvasti viestiä siitä, että työt ovat kesken. Samalla kylmän valkoinen kattovalo huijaa aivoja luulemaan, että ollaan keskellä kirkasta päivää, jolloin kehon luonnollinen unihormonin eritys siirtyy eteenpäin.

Avoin läppäri taas pitää työminän hereillä, jolloin jokainen ilmoitusääni nostaa kierroksia. Ei siis ihme, että väsymystä ja ärtymystä alkaa kertyä. Kun ilta toisensa jälkeen kuluu tällaisessa huomaamattomassa hälytystilassa, keho ja mieli eivät pääse missään vaiheessa kunnolla latautumaan.

Kierteen katkaisemiseksi ensimmäinen askel on luoda selkeä saapumisrituaali. Antti voi jo eteisessä päättää, että olohuone on illalla lepopaikka, ei varastotila eikä etäkonttori. Pyykit saa nopeasti pois silmistä vaikkapa kannelliseen koriin, ja läppärille kannattaa varata oma hylly tai suljettu laatikko, jonne se laitetaan piiloon viimeistään iltakahdeksalta. Kun työvälineet ovat poissa silmistä, ne ovat myös poissa mielestä.

Seuraavaksi Antti voi napsauttaa kirkkaan kattopaneelin sammuksiin ja sytyttää sen sijaan pöytä- tai lattiavalaisimen, jossa on lämmin ja pehmeä valo. Kun valon määrä huoneessa vähenee, silmät lähettävät aivoille selkeän viestin siitä, että ilta on tullut. Keho saa luonnollisen merkin alkaa valmistautua lepoon, ja unensaantisignaali saapuu ajallaan.

Ennen nukkumaanmenoa puhelimen voi laittaa yö-tilaan tai jättää kokonaan toiseen huoneeseen. Sen sijaan iltaan voi ottaa pienen, rauhallisen hetken, kuten lyhyen kävelyn korttelin ympäri hämärtyvässä illassa, muutaman kevyen venytyksen tai syvän hengityksen olohuoneen matolla. Jos aikaa on vain viisi minuuttia, jopa pelkkä pitkä, rauhallinen uloshengitys riittää laskemaan sydämen sykettä ja kehon lämpötilaa, mikä nopeuttaa nukahtamista huomattavasti.

Me syytämme usein itseämme siitä, että olemme iltaisin väsyneitä ja ärtyneitä. Kun jätämme kodissamme tavaroita odottamaan oikeaa hetkeä, ajattelemme tekevämme järkevän kompromissin. Ongelma on siinä, että aivosi eivät osaa aikatauluttaa visuaalisia ärsykkeitä. Ne eivät näe hyllyn päällä odottavaa paperipinoa ja ajattele: ”Tuo hoidetaan lauantaina, voin siis rentoutua.” Aivoille jokainen keskeneräinen asia on tässä ja nyt olemassa oleva vaatimus.

Kitkaa on myös kaikki se, mikä tekee arjen toiminnoista aavistuksen verran vaikeampaa kuin sen pitäisi olla: jumiutuva laatikko, liian täysi kaappi, josta kaikki vyöryy syliin, tai puuttuva laskutaso eteisessä. Jokainen tällainen pieni ärsyke vaatii sinulta ripauksen tahdonvoimaa ja kärsivällisyyttä. Ja se ärsyttää sinua joka kerta, kun silmäsi siihen osuvat, tiedostit sen tai et.

Koska me sokeudumme omalle kodillemme ja sen viesteille helposti, pysähdy hetkeksi miettimään omaa kotiinpaluutasi Antin tarinan valossa. Voit ottaa paperia ja kynän, tai vain pohtia näitä kysymyksiä mielessäsi:


	Minkä viestin kotisi antaa sinulle heti, kun astut ovesta sisään?

	Mikä on ensimmäinen asia, jonka näet?

	Missä kohdassa kotiasi tunnet fyysistä vastustusta?

	Onko olemassa jokin tietty nurkka, kaappi tai huone, jonka ohi kävelet mieluummin katse suunnattuna muualle?

	Mitä se kertoo sisäisestä kuormituksestasi?

	Vaatiiko kotisi sinua suorittamaan silloinkin, kun pitäisi vain olla? Ovatko harrastusvälineet, hoitamattomat kasvit tai keskeneräiset remonttiprojektit jatkuvasti näkyvillä muistuttamassa siitä, mitä sinun pitäisi vielä tehdä?

	Jos kotisi äänimaailma ja materiaalit olisivat ihminen, millainen hän olisi? Olisiko hän levoton ja kovaääninen huutaja vai rauhoittava kuuntelija?

	Mikä on sinun kotisi ärsyttävin arkinen kitkatekijä? Se pieni asia, jolle huokaiset melkein joka päivä?

	Jos korjaisit vain tämän yhden asian, miten se muuttaisi päivittäistä energiamäärääsi?

